AN COIMISIÚN EORPACH An Bhruiséil,18.11.2022 COM(2022) 700 final TEACHTAIREACHT ÓN gCOIMISIÚN CHUIG PARLAIMINT NA hEORPA, CHUIG AN gCOMHAIRLE, CHUIG COISTE EACNAMAÍOCH AGUS SÓISIALTA NA hEORPA AGUS CHUIG COISTE NA RÉIGIÚN maidir leis an dul chun cinn i dtreo Limistéar Eorpach Oideachais a bhaint amach















{SWD(2022) 750 final} - {SWD(2022) 751 final}



Clár ábhar 1. Réamhrá 2.An dul chun cinn go dtí seo i dtreo an Limistéir Eorpaigh Oideachais (LEO) 2.1.Tá tionscnaimh an Aontais lena múnlaítear LEO ar an mbóthar ceart 2.2.Creat rialachais níos láidre lena ndéantar baint amach LEO a stiúradh 2.3.Dul chun cinn i dtreo spriocanna ar leibhéal an Aontais agus staid an oideachais san Aontas 3. Atógáil chun láidreachta 3.1.An tSaoráid Téarnaimh agus Athléimneachta agus cistí eile de chuid an Aontais a shlógadh le haghaidh ghníomhaíochtaí agus athchóirithe LEO náisiúnta lena spreagtar téarnamh inbhuanaithe agus cuimsitheach 3.2.Uirlisí LEO agus cistí an Aontais a shlógadh le haghaidh dlúthpháirtíocht oideachais leis an Úcráin 4. Éilítear gníomhaíochtaí breise chun LEO a bhaint amach faoi 2025 4.1. Tá sé thionscnamh straitéiseacha de chuid LEO á n‑ullmhú 4.2. Táscaire cothromais nua agus iarrachtaí eile chun an bonn fianaise a shaibhriú 4.3. Cáilíocht infheistíochtaí san oideachas agus san oiliúint a áirithiú trí shaotharlann teanga nua 4.4. Rialachas LEO a neartú 4.5. Éirim gheopholaitiúil LEO a neartú 5. Conclúidí agus na chéad bhearta eile 5.1. Príomhthorthaí 5.2. Athbhreithniú meántéarma





1. Réamhrá Le blianta beaga anuas ar leibhéal an Aontais tugadh aird bheartais mhéadaitheach ar cháilíocht agus cuimsitheacht a chur chun cinn san oideachas. In 2017 le Dearbhú na Róimhe gealladh oibriú i dtreo ‘Aontas ina bhfaigheann daoine óga an t‑oideachas agus an oiliúint is fearr agus inar féidir leo staidéar a dhéanamh agus poist a aimsiú ar fud na hilchríche.’ An bhliain chéanna leag an Coimisiún amach fís an Limistéir Eorpaigh Oideachais (LEO) mar fhíorspás coiteann le haghaidh oideachas ar ardchaighdeán agus foghlaim ar feadh an tsaoil thar theorainneacha. D’fhógair Parlaimint na hEorpa, an Chomhairle agus an Coimisiún Colún Eorpach na gCeart Sóisialta go sollúnta ag Cruinniú Mullaigh Sóisialta Gothenburg, lena leagtar amach an méid seo a leanas mar a chéad phrionsabal: ‘Tá an ceart ag cách ar oideachas, oiliúint agus foghlaim ar feadh an tsaoil ionchuimsitheach agus ar ardchaighdeán….’ In 2019, gheall Uachtarán an Choimisiúin Eorpaigh Ursula von der Leyen go bhfíorófar LEO faoi 2025: ‘Is gá dúinn bacainní roimh fhoghlaim a shárú agus feabhas a chur ar rochtain ar oideachas ar ardchaighdeán. Is gá dúinn é a chur ar a gcumas d’fhoghlaimeoirí gluaiseacht ar bhealach níos fusa idir córais oideachais i dtíortha éagsúla. Agus is gá dúinn cultúr an oideachais a athrú i dtreo foghlaim ar feadh an tsaoil a shaibhríonn ár saol uile.’ Mar a leagtar amach sa teachtaireacht ó 2020 Teachtaireacht maidir leis an Limistéar Eorpach Oideachais a bhaint amach faoi 2025 (Teachtaireacht LEO) agus in dhá Rún ón gComhairle ó 2021, tá an cur chuige foriomlán i leith LEO a bhaint amach bunaithe ar thacar den mhéid seo a leanas: ·cuspóirí beartais le haghaidh athchóiriú agus comhar Eorpach; ·spriocanna ar leibhéal an Aontais chun dul chun cinn a thomhas; ·gníomhaíochtaí ar leibhéal an Aontais chun tacú leis na Ballstáit leis an gcur chun feidhme; agus ·creat rialachais athchóirithe le haghaidh comhair agus comhchruthú. Chun clár oibre atá chomh huaillmhianach sin a chur i bhfeidhm éilítear rannpháirtíocht ghníomhach na mBallstát, institiúidí an Aontais agus geallsealbhóirí, go háirithe múinteoirí, oiliúnóirí, foghlaimeoirí agus institiúidí oideachais agus oiliúna. Tá ról ríthábhachtach ag LEO le haghaidh chlár oibre beartais an Aontais go háirithe chun ‘ár ndóigh bheatha Eorpach a chur chun cinn’ agus ‘geilleagar a fhóireann do dhaoine’ a chur chun cinn. Tá sé i measc na spreagthaí le haghaidh ‘Eoraip atá oiriúnach don Aois Dhigiteach’ agus an Chomhaontaithe Ghlais don Eoraip. Rannchuidíonn sé le ‘Aontas an Chomhionannais’, ‘Eoraip níos láidre sa domhan’ agus ‘ugach nua do dhaonlathas na hEorpa’. De dheasca dúshláin gan choinne, phaindéim COVID-19 agus chogadh foghach na Rúise in aghaidh na hÚcráine, tástáladh córais oideachais agus oiliúna agus bhí tionchar suntasach aige sin ar mhúinteoirí, oiliúnóirí agus foghlaimeoirí (cé gur fíor gur chuig céim éagsúil a bhí sé sin) ar fud an Aontais. Bhí ionstraimí agus próisis nua, amhail NextGenerationEU agus an Chomhdháil ar Thodhchaí na hEorpa ina gcuidiú freisin chun LEO a chur chun cinn. Le cistiú ón Aontas tacaítear le LEO a thógáil. Leis an gclár Erasmus+ agus a bhuiséad ag méadú faoi dhó i gcomparáid le 2014‑2020 (go dtí os cionn EUR 26 bhilliún) agus a chur chuige níos cuimsithí, níos digití agus níos glaise, cuidítear le comhar Eorpach agus athchóirithe náisiúnta a spreagadh i dtreo LEO a bhaint amach. Is féidir leis an tSaoráid Téarnaimh agus Athléimneachta (RRF), príomhionstraim an chláir NextGenerationEU, a bheith ina deis chinniúnach chun cuspóirí LEO a bhaint amach ar bhonn uilechoiteann. Déantar í a chomhlánú le cistí beartais comhtháthaithe. Dá thoradh sin, meastar go méadóidh caiteachas iomlán an Aontais ar oideachas agus scileanna idir 2021 agus 2027 faoi thrí i gcomparáid leis an tréimhse 2014‑20. Leis an Teachtaireacht seo, lena dtacaítear le fianaise sa doiciméad inmheánach oibre a ghabhann léi (SWD(2022) 750), breithnítear dul chun cinn i dtreo LEO, agus scrúdú á dhéanamh go háirithe ar phríomhghníomhaíochtaí, rialachas, infheistíocht agus slógadh chistí an Aontais, agus obair ar tháscairí a fhorbairt ar leibhéal an Aontais. Leis an Teachtaireacht cuirtear saincheisteanna i dtábhacht freisin lena n‑éilítear aird agus gníomhaíochtaí breise go dtí 2025. Tá Tuarascáil Faireacháin ar Oideachas agus Oiliúint 2022 (SWD(2022) 751) mar chuid de phacáiste LEO maidir le tuarascáil ar dhul chun cinn. Tá an tuarascáil ar dhul chun cinn ó LEO agus an Faireachán ina gcomhlánú ar a chéile, agus dul chun cinn ar chur chun feidhme á rianú leis an tuarascáil, agus dul chun cinn i dtreo na spriocanna ar leibhéal an Aontais á rianú leis an bhFaireachán. Leis an bhFaireachán léirítear freisin príomhthorthaí maidir leis an bhfearann táscaire nua agus comhlántach ar leibhéal an Aontais de chuid an Choimisiúin maidir le cothromas san oideachas. Tá an tuarascáil seo ar dhul chun cinn á foilsiú ag an gCoimisiún chun ionchur a sholáthar i bpróiseas machnaimh athbhreithnithe meántéarma in 2023, lena n‑áirítear trí theagmhas le Parlaimint na hEorpa, chun breithniú a dhéanamh, plé a dhéanamh agus spreagadh úr a thabhairt chun LEO a bhaint amach, i dteannta institiúidí eile de chuid an Aontais, na mBallstát, údaráis réigiúnacha agus áitiúla, comhpháirtithe sóisialta, na sochaí sibhialta agus geallsealbhóirí eile. Suas go dtí 2025, beidh ar na Ballstáit le tacaíocht ón gCoimisiún, díriú ar chur chun feidhme, go háirithe trí úsáid éifeachtach acmhainní an Aontais agus acmhainní náisiúnta le haghaidh athchóiriú agus infheistíochta a áirithiú agus faireachán a dhéanamh ar dhul chun cinn. Soláthróidh an Coimisiún tuarascáil iomlán ar LEO in 2025.



2.An dul chun cinn go dtí seo i dtreo an Limistéir Eorpaigh Oideachais (LEO)

2.1.Tá tionscnaimh an Aontais lena múnlaítear LEO ar an mbóthar ceart Tá cur chun feidhme gníomhaíochta ar leibhéal an Aontais ar an mbóthar ceart. San iomlán tá 40 gníomhaíocht ar leibhéal an Aontais leagtha amach ag LEO. Orthu sin, tá 14 díobh ina dtionscnaimh straitéiseacha de chuid LEO atá le cinneadh ag Coláiste na gCoimisinéirí, agus tá an chuid is mó díobh á soláthar go comhpháirteach ag an gCoimisiún agus ag an gComhairle. Leis na tionscnaimh sin soláthraítear creat le haghaidh gníomhaíochta agus treoraíocht bheartais chun dul chun cinn a bhaint amach sna príomhréimsí fócais le haghaidh athchóiriú agus comhar Eorpach. Mhol an Coimisiún ocht gcinn de na tionscnaimh sin cheana agus ghlac an Chomhairle an chuid is mó díobh. (Féach Roinn 4.1 le haghaidh thionscnaimh straitéiseacha LEO atá fós le cur síos). Tionscnaimh straitéiseacha LEO a glacadh cheana Gníomhaíocht An Coimisiún (togra/ cinneadh) An Chomhairle (glacadh) Cur chun feidhme (ar leibhéal an Aontais agus ar an leibhéal náisiúnta) Réimse fócais An creat i ndáil le bearta maidir leis an gcuimsiú de chuid chlár Erasmus+ agus chlár an Chóir Dlúthpháirtíochta Eorpaigh 2021‑27 : Leis an gCinneadh Cur Chun Feidhme sin ón gCoimisiún cuirtear i dtábhacht bearta chun cuimsiú, cothromas agus éagsúlacht a chur chun cinn sa dá chlár.  -  Cáilíocht, cothromas, cuimsiú agus comhionannas inscne Blended learning approaches for high‑quality and inclusive primary and secondary education [Cuir chuige foghlama cumaisc le haghaidh bunoideachas agus meánoideachas ardcháilíochta agus cuimsitheach]: Leis an Moladh seo ón gComhairle tugtar aghaidh ar thimpeallachtaí agus uirlisí foghlama cumaisc chun córais oiliúna bunoideachais agus meánoideachais níos athléimní a chothú i bhfianaise phaindéim COVID-19.    Aistriú digiteach Soghluaisteacht saorálaithe óga ar fud an Aontais : Is é is aidhm don Mholadh seo ón gComhairle é a chur ar a gcumas do dhaoine óga obair dheonach a dhéanamh i dtíortha eile de chuid an Aontais, agus borradh á chur faoi chuimsitheacht, cáilíocht, aitheantas agus inbhuanaitheacht.    Cáilíocht, cothromas, cuimsiú agus comhionannas inscne Straitéisí Eorpacha le haghaidh ollscoileanna : Is é is aidhm don Teachtaireacht seo tacú leis an earnáil ardoideachais oiriúnú do dhálaí athraitheacha agus an comhar a neartú thar theorainneacha.  Conclúidí ón gComhairle  Ardoideachas Naisc a chothú le haghaidh comhar éifeachtach Eorpach san ardoideachas : Is é is aidhm don Mholadh seo ón gComhairle comhar níos doimhne a chumasú trí thacú le comhghuaillíochtaí institiúidí ardoideachais cláir chomhpháirteacha agus tionscnaimh chomhpháirteacha a fhorbairt.    Ardoideachas Cur chuige Eorpach i leith micridhintiúr don fhoghlaim ar feadh an tsaoil agus don infhostaitheacht : Is é is aidhm don Mholadh seo ón gComhairle tacú le soláthraithe micridhintiúr, agus dá réir sin le foghlaimeoirí, trí chur chuige de chuid an Aontais a chur i bhfeidhm maidir lena ndearadh agus lena n‑úsáid, rud a spreagfaidh cuimsiú agus comhionannas deiseanna.    Foghlaim ar feadh an tsaoil agus soghluaisteacht Foghlaim don aistriú glas agus don fhorbairt inbhuanaithe : Leis an Moladh sin ón gComhairle soláthraítear treochlár le haghaidh na mBallstát maidir le tacú le foghlaim agus teagasc le haghaidh an aistrithe ghlais agus forbairt inbhuanaithe sna céimeanna uile den oideachas agus den oiliúint.    An t‑aistriú glas Conairí i dtreo na rathúlachta scoile : Is é is aidhm don togra seo le haghaidh Moladh ón gComhairle torthaí oideachais níos fearr a chur chun cinn le haghaidh na bhfoghlaimeoirí uile trí laghdú a dhéanamh ar an sciar de dhaltaí lagchumasacha i mbunscileanna agus de luathfhágálaithe ón oideachas agus ón oiliúint agus dea-bhail ar scoil á cur chun cinn.  Ar na bacáin Ar na bacáin Cáilíocht, cothromas, cuimsiú agus comhionannas inscne I dteannta na dtionscnamh straitéiseach sin atá le glacadh ag an gCoimisiún agus ag an gComhairle, in 2021‑2022 rinneadh gníomhaíochtaí tábhachtacha eile chun tacú le hathchóiriú beartais agus comhar idir institiúidí oideachais agus oiliúna a sheoladh ar leibhéal ranna an Choimisiúin, agus baint ag tacaíocht airgeadais an Aontais leis sin go minic. Gníomhaíochtaí LEO roghnaithe atá cistithe ag an Aontas Gníomhaíocht Cur chun Feidhme Réimse fócais Gníomhaíochtaí Jean Monnet le haghaidh scoileanna agus gairmoideachais agus gairmoiliúna Glaonna bliantúla ó 2021 chun go gcuirfear chun cinn saoránacht ghníomhach agus foghlaim faoin Aontas i dtíortha an chláir Erasmus+. EUR 15 mhilliún faoi Erasmus+ 2021‑2022: ✓ oiliúint múinteoirí; ✓líonraí scoile; ✓foghlaim faoin Aontas chun teacht ar bhealaí nuálacha chun teagasc a dhéanamh faoin Aontas, faoina bheartais agus faoina luachanna Cáilíocht, cothromas, cuimsiú agus comhionannas inscne Ionaid barr feabhais gairme Níos mó ná EUR 90 milliún le haghaidh 25 thionscadal faoi Erasmus+ le haghaidh 2021 agus 2022, athchóirithe á spreagadh agus scileanna agus inniúlachtaí ardcháilíochta á n‑áirithiú as a dtagann fostaíocht ar ardchaighdeán agus deiseanna ar feadh na gairme lena gcomhlíontar riachtanais geilleagair nuálaigh, chuimsithigh agus inbhuanaithe Cáilíocht, cothromas, cuimsiú agus comhionannas inscne Cailíní agus mná in ETIM agus TFC Scileanna digiteacha agus fiontraíochta le haghaidh cailíní agus ban; ✓ Girls Go Circular leis an Institiúid Eorpach um Nuálaíocht agus Teicneolaíocht, agus pobail eolais agus nuálaíochta: Chríochnaigh 11 205 dhalta an clár, a raibh 7 682 chailín ann in 2021, a rabhthas le dul i bhfeidhm ar 10 000 cailín in 10 dtír faoi dheireadh 2022; ✓Cuireadh ar bun pobail ESTEAM ar líne le haghaidh cailíní agus ban, agus eagraíodh 5 Fhéile ESTEAM in 2022 chun inniúlachtaí fiontraíochta agus STEAM a chothú (eolaíocht, teicneolaíocht, innealtóireacht, na healaíona agus matamaitic) Aistriú digiteach Oideachas le haghaidh comhghuaillíocht aeráide Comhchruthaíodh leis sin tionscnamh ó bhun aníos chun páirt a thabhairt don phobal oideachais ar leibhéal an Aontais, ar an leibhéal náisiúnta agus ar an leibhéal áitiúil, agus tionscnaimh á gcomhroinnt chun tacú le forbairt scileanna glasa agus athruithe in iompraíocht. Ardán um Oideachas le haghaidh na hAeráide , Lá bliantúil um Oideachas le haghaidh na hAeráide, 10 ndúshlán pobail ghníomhacha, níos mó ná 4 400 comhalta pobail cláraithe á slógadh An t‑aistriú glas Acadaimh múinteoirí Erasmus+ Glaonna bliantúla chun tacú le líonraí soláthraithe oideachais múinteoirí cláir éifeachtacha, nuálacha agus inaistrithe a fhorbairt agus a thástáil lena méadaítear an éirim Eorpach agus idirnáisiúnú oideachais múinteoirí feadh thosaíochtaí LEO. Déanann acadaimh forbairt agus tástáil ar shamhlacha nuálacha de shoghluaisteacht múinteoirí. Seoladh 11 acadamh múinteoirí in 2022. EUR 37.5 milliún faoi Erasmus+ 2021‑2022 Múinteoirí agus oiliúnóirí Gradam Teagaisc Nuálach Eorpach Gradam bliantúil chun cleachtais teagaisc nuálacha a chur i láthair i gcomhréir le tosaíochtaí LEO (2021: an chianfhoghlaim agus an fhoghlaim chumaisc; 2022: an chruthaitheacht agus an inbhuanaitheacht á gcur chun cinn). Dámhadh 104 thionscadal in 31 thír Erasmus+ in 2021; Dámhadh 98 dtionscadal in 29 dtír Erasmus+ in 2022 Múinteoirí agus oiliúnóirí Tionscnamh na nOllscoileanna Eorpacha Rolladh amach breise ar thionscnamh na nOllscoileanna Eorpacha agus tacaíocht á tabhairt do chomhghuaillíochtaí trasnáisiúnta d’institiúidí ardoideachais agus comhar fadtéarmach struchtúrach, straitéiseach agus inbhuanaithe á fhorbairt lena gcruthaítear campais idir-ollscoile. 44 Ollscoil Eorpacha. EUR 1.1 billiún de chistiú Erasmus+ 2021‑2027 Ardoideachas Comhar méadaithe leis na Balcáin Thiar Clár oibre na mBalcán Thiar maidir le nuálaíocht, taighde, oideachas, cultúr, an óige agus spórt agus cur chuige comhpháirtíochta feabhsaithe. An Mhacadóin Thuaidh agus an tSeirbia comhlachaithe le Erasmus+, an Mhacadóin Thuaidh comhlachaithe leis an gCór Dlúthpháirtíochta Eorpach. Cur chun feidhme an Phlean Eacnamaíoch agus Infheistíochta le haghaidh na mBalcán Thiar agus béim ar fhorbairt caipitil dhaonna Éirim gheografach 2.2.Creat rialachais níos láidre lena ndéantar baint amach LEO a stiúradh Rinneadh dul chun cinn freisin chun rialachas chreat straitéiseach LEO a neartú. Leis na hathchóirithe a rinneadh le déanaí léiríodh comharthaí spreagúla de fhreagrúlacht níos solúbtha chun aghaidh a thabhairt ar dhúshláin chomhroinnte, agus leas á bhaint as na tairbhí a bhaineann le deiseanna foghlama frithpháirtí. Leis an gcreat straitéiseach nua, a leagtar amach in dhá Rún ón gComhairle ó 2021, réitíodh an bealach le haghaidh sásra rialachais níos láidre lena mbraitear ar iontaobhas, comhar deonach, comhchruthú, solúbthacht agus úinéireacht mhéadaithe ó na Ballstáit. Leis an Rún maidir le Rialachas soiléiríodh agus neartaíodh ról an Ghrúpa Ardleibhéil um Oideachas agus Oiliúint (HLG). I bhfianaise thionchar oideachais an chogaidh san Úcráin, sholáthair an Grúpa Ardleibhéil fóram le haghaidh comhar pragmatach ad hoc. Thairbhigh a obair de bhunú comhlachta nua, Bord Comhordúcháin an Ghrúpa Ardleibhéil. Bhí ardluach leis na feabhsuithe sin sa rialachas creata straitéisigh nua, agus a fhreagrúlacht á neartú i bhfianaise dúshláin gan choinne (féach Roinn 3.2 thíos). Tá meithleacha chreat straitéiseach LEO 2021‑2025 mar bhonn le haghaidh dianchomhar struchtúrtha agus foghlaim fhrithpháirteach leis na Ballstáit, leis an Limistéar Eorpach Eacnamaíoch / le Comhlachas Saorthrádála na hEorpa agus le tíortha is iarrthóirí, geallsealbhóirí, saineolaithe agus eagraíochtaí idirnáisiúnta maidir le tosaíochtaí LEO. Bhí an ghlúin nua de mheithleacha, a cuireadh ar bun i gcomhréir le cuspóirí LEO, mar an chnámh droma le haghaidh malartú agus piarfhoghlama maidir le hábhair amhail neamhionannas agus luathfhágáil na scoile, oideachas le haghaidh inbhuaine comhshaoil, scileanna le haghaidh an aistrithe ghlais, tosca cumasúcháin le haghaidh oideachas digiteach, nó comhionannas inscne a chur chun cinn san oideachas. Is cainéal tábhachtach iad meithleacha freisin chun plé a dhéanamh le geallsealbhóirí, agus é á chur ar a gcumas dóibh rannchuidiú le LEO a bhaint amach. Bhí an Coimisiún i mbun plé leis an bpobal geallsealbhóirí níos leithne trí na cruinnithe mullaigh Eorpacha bliantúla maidir leis an oideachas (agus tionscnaimh mhóra de chuid LEO á seoladh amhail Oideachas le haghaidh Comhghuaillíocht Aeráide nó an duais Eorpach maidir le teagasc nuálach á cur i láthair), an cruinniú mullaigh maidir le hoideachas agus nuálaíocht agus roinnt comhairliúcháin phoiblí spriocdhírithe agus oscailte. A bhuí le roinnt uirlisí ar líne de chuid an Aontais agus pobail chleachtais cumasaítear idirghníomhaíocht le geallsealbhóirí. I gcomhréir leis an togra ón gComhdháil ar Thodhchaí na hEorpa lena n‑éilítear tuilleadh ardán faisnéise feabhsaithe chun faisnéis a bhaineann le hoideachas a chomhthiomsú agus a mhalartú, leis an Tairseach LEO nua cuidítear le foghlaimeoirí chomh maith le múinteoirí, oiliúnóirí agus geallsealbhóirí rochtain a fháil ar chistiú ón Aontas, cláir uas‑scilithe, oideachas ar ardchaighdeán, oiliúint agus foghlaim ar feadh an tsaoil. Tugtar rochtain léi ar aschuir na meithleacha agus fónann sí mar an spriocspás le haghaidh forbairtí beartais oideachais agus cleachtais éifeachtacha agus nuálacha. Leis an Ardán Eorpach um Oideachas Scoile soláthraítear ardán poiblí, lena ndéantar faisnéis a chomhthiomsú agus malartú eolais uile‑Aontais a chur chun cinn idir na geallsealbhóirí uile san oideachas scoile, lena n‑áirítear gairmoideachas agus gairmoiliúint tosaigh. Déanann Comhphobal EPALE de chleachtóirí gairmoideachais agus gairmoiliúna deiseanna comhroinnte eolais, líonraithe agus scaipthe a thairiscint freisin le haghaidh gairmoideachais agus gairmoiliúna. Fónann an Mol Eorpach nua maidir leis an Oideachas Digiteach mar spás le haghaidh comhroinnt faisnéise, malartú agus comhair, lena gcumasaítear nuálaíocht agus lena dtugtar le chéile geallsealbhóirí san oideachas digiteach. Leis an gClár don Eoraip Dhigiteach tacaítear le comhar níos dlúithe san earnáil oideachais dhigitigh san Eoraip i measc gnólachtaí nuathionscanta nó FBManna teicneolaíochta oideachais Eorpaí (EdTech) agus geallsealbhóirí ábhartha eile. Le Príomhghníomhaíocht 2 Erasmus+ ‘Comhpháirtíochtaí le haghaidh comhair’ tairgtear deiseanna do gheallsealbhóirí éagsúla, lena n‑áirítear EdTech chun dul i gcomhar le geallsealbhóirí oideachais agus oiliúna agus pleananna um chlaochlú digiteach a fhorbairt. Rannchuidíonn líonraí a fhaigheann tacaíocht ón gCoimisiún agus eagraíochtaí idirnáisiúnta le forbairt LEO freisin. 2.3.Dul chun cinn i dtreo spriocanna ar leibhéal an Aontais agus staid an oideachais san Aontas Leagadh síos seacht sprioc ar leibhéal an Aontais i gcomhthéacs LEO. Leis an Tuarascáil Faireacháin ar Oideachas agus Oiliúint 2022, a ghabhann leis an Teachtaireacht seo, rianaítear an dul chun cinn is déanaí a rinneadh i dtreo na spriocanna sin, déantar anailís ar phríomhdhúshláin agus forbairtí a rinneadh le déanaí sna Ballstáit ó thaobh tras‑Aontais (SWD(2022) 751 – Tuarascáil chomparáideach) agus ó thaobh tírshonrach (SWD(2022) 751 – Tuarascálacha tíre). Cumhdaítear leis sin neart fianaise maidir le staid an oideachais san Aontas, agus leis sin cuidítear le dúshláin choiteanna nár gabhadh go leordhóthanach fós le spriocanna ar leibhéal an Aontais a shainaithint. Le treochtaí i dtreo spriocanna ar leibhéal an Aontais léirítear pictiúr measctha. Ar thaobh amháin, feicimid treocht shoiléir agus dhearfach i dtreo cóineasú aníos maidir le roinnt táscairí seanbhunaithe: Leanann luathfhágáil na scoile de bheith ag meath; tá méadú ag teacht ar sciar na ndaoine óga a bhfuil dioplómaí tríú leibhéal acu, cé go bhfuil méadú ag teacht ar an mbearna inscne; agus tháinig méadú seasta ar rannpháirtíocht san oideachas luath‑óige le 10 mbliana anois, rud a choimeádann an tAontas ar an mbóthar ceart i dtreo na spriocanna sin le haghaidh 2030. Ar an taobh eile, leanann saincheisteanna struchtúracha de bheith ann: tá 3.1 milliún luathfhágálaí scoile scoite amach ón gcóras oideachais agus feicimid marbhántacht ar údar imní í maidir le tearcghnóthachtáil i mbunscileanna. Thairis sin, leis na treochtaí dearfacha atá nasctha le spriocanna ar leibhéal an Aontais, ceiltear bearnaí suntasacha laistigh de na Ballstáit agus ina measc; agus ní féidir talamh slán a dhéanamh de go bhfuil na treochtaí dearfacha láidir agus go leanfaidh siad ar aghaidh. Príomhsprioc sna Ballstáit ba ea aghaidh a thabhairt ar neamh‑chomhionannais san oideachas. Cuireadh réimse leathan beart chun feidhme ar fud an Aontais, amhail tacaíocht airgeadais bhreise le haghaidh scoileanna faoi mhíbhuntáiste, cláir oiliúna múinteoirí nó infhaighteacht tacaíochta foirne a mhéadú. Roimh an bpaindéim bhí bearta i bhfeidhm ag thart ar leath na mBallstát chun tacú le múinteoirí i scoileanna faoi mhíbhuntáiste. Sheol tíortha éagsúla cláir spriocdhírithe chun an caillteanas foghlama de dheasca na paindéime a chúiteamh, rud a rinne an difear is mó do leanaí faoi mhíbhuntáiste. Mar sin féin, tá cúlra socheacnamaíoch fós ar an réamhtháscaire is tábhachtaí ar thorthaí oideachais. Go bunúsach, titeann leanaí agus an óige ó chúlra faoi mhíbhuntáiste ar gcúl maidir leis na spriocanna uile ar leibhéal an Aontais. Tá leanaí (idir 3 bliana d’aois agus os a choinn) i mbaol bochtaineachta nó eisiamh sóisialta agus is lú an dóchúlacht ná 7.5 pointe céatadáin go mbeidh siad rannpháirteach i gcúram leanaí foirmiúil. Tá sé naoi n‑uaire níos dóchúla go bhfágfaidh daoine óga a bhfuil leibhéal íseal oideachais ag a dtuismitheoirí oideachas agus oiliúint roimh am agus is lú an dóchúlacht ná 48.6 pointe céatadáin go ngnóthóidh siad cáilíocht threasach nuair a chuirtear i gcomparáid le daoine óga iad a bhfuil ardleibhéal oideachais ag a dtuismitheoirí. Ag breathnú ar phríomhinniúlachtaí le haghaidh foghlaim ar feadh an tsaoil, is féidir go mbeidh easpa dul chun cinn i mbunscileanna i gceist de dheasca nach dtéitear i ngleic go leordhóthanach le bunúdar fhadhb na héagothroime. Is féidir gur ghéaraigh tionchair na paindéime neamh‑chomhionannais i dtorthaí oideachais. Sa chomhthéacs sin, ní dócha go mbainfear spriocanna ar leibhéal an Aontais amach gan dlús a chur leis an mbéim ar chothromas san oideachas. Seacht sprioc ar leibhéal an Aontais Sprioc ar leibhéal an Aontais Meán an Aontais is deireanaí Iomlán Baineann Fireann 1. Faoi 2030, ba cheart 96 % ar a laghad de leanaí idir 3 bliana d’aois agus an aois tosaigh le haghaidh bunoideachas éigeantach a bheith rannpháirteach in oideachas agus cúram na luath-óige 93.0 % [2020] 93.1 [2020] 93.0 [2020] 2. Faoi 2030, ba cheart sciar na luathfhágálaithe ón oideachas agus ón oiliúint a bheith níos lú ná 9 % 9.7 % [2021] 7.9 % [2021] 11.4 % [2021] 3. Faoi 2025, ba cheart sciar na gcéimithe nua gairmoideachais agus gairmoiliúna a thairbhíonn d’fhoghlaim obairbhunaithe le linn a ngairmoideachais agus a ngairmoiliúna a bheith cothrom le 60 % ar a laghad 60.7 % [2021] 60.3 % [2021] 61.0 % [2021] 4. Faoi 2030, ba cheart an sciar de dhaoine idir 25‑34 bliana d’aois a bhfuil oideachas treasach gnóthaithe acu a bheith cothrom le 45 % ar laghad 41.2 % [2021] 46.8 % [2021] 35.7 % [2021] 5. Faoi 2025, ba cheart do 47 % ar a laghad de dhaoine fásta idir 25‑64 bliana d’aois a bheith rannpháirteach i bhfoghlaim le linn na tréimhse 12 mhí roimhe sin [*] [*] [*] 6. Faoi 2030, ba cheart sciar na híseal‑ghnóthachtálaithe sa léitheoireacht, sa mhatamaitic agus san eolaíocht atá 15 bliana d’aois a bheith níos lú ná 15 % Léitheoireacht: 22.5 % [2018] Matamaitic: 22.9 % [2018] Eolaíocht: 22.3 % [2018] Léitheoireacht: 17.5 % [2018] Matamaitic: 22.9 % [2018] Eolaíocht: 21.2 % [2018] Léitheoireacht: 27.4 % [2018] Matamaitic: 22.8 % [2018] Eolaíocht: 23.2 % [2018] 7. Faoi 2030, ba cheart sciar na ndaltaí i ngrád a hocht ar tearcghnóthachtálaithe iad sa litearthacht ar ríomhairí agus sa litearthacht faisnéise a bheith níos lú ná 15 % [**] [*] [*]

Foinse: le haghaidh sprioc 1, Eurostat (bailiú sonraí comhpháirteach UNESCO ECFE Eurostat [UEE]; le haghaidh spriocanna 2, 3, 4, 5, Suirbhé an Aontais ar an bhFórsa Saothair [SFS]); le haghaidh sprioc 6, ECFE (an Clár Idirnáisiúnta um Measúnú Daltaí [PISA]); agus le haghaidh sprioc 7, Comhlachas Idirnáisiúnta chun Meastóireacht a dhéanamh ar Ghnóthachtáil Oideachais [IEA] (Staidéar Idirnáisiúnta ar Litearthacht ar Ríomhairí agus Litearthacht Faisnéise [ICILS]). Nóta: [*] Beidh na sonraí SFS foluiteacha ar fáil go débhliantúil ó 2023; [**] Beidh sonraí ICILS 2023 ar fáil in 2024. Thairis sin, tá ganntanas múinteoirí, de dheasca an lucht saothair múinteoirí scothaosta agus tharraingteacht íseal na ngairmeacha, ag géarú ar fud an Aontais, agus tá riosca tromchúiseach ag baint leis sin le haghaidh cháilíocht agus chothromas an oideachais fiú i gcuid de na tíortha is feidhmiúla. Cé go bhfuil sonraí inchomparáide le haghaidh na mBallstát in easnamh, le meastacháin arna dtuairisciú ag na Ballstáit agus a luaitear sna tuarascálacha tíre faoi seach (SWD(2022) 751 – Tuarascálacha tíre) léirítear méid na faidhbe. Is iondúil go mbíonn na dúshláin níos déine in ábhair amhail STEM (eolaíocht, teicneolaíocht, innealtóireacht agus matamaitic) agus TFC agus i limistéir iargúlta nó mhídheisiúla. Chun teagasc agus foghlaim bunaithe ar inniúlachtaí a mhéadú, tá athchóirithe curaclaim cuimsitheacha á rolladh amach i roinnt tíortha, lena n‑éilítear múinteoirí an‑oilte cleachta. Chun feabhas a chur ar tharraingteacht na gairme, ardaíodh tuarastail go suntasach le blianta beaga anuas i roinnt tíortha. Tá sé mar aidhm ag na Ballstáit níos mó iarrthóirí a mhealladh chuig oiliúint tosaigh múinteoirí, tacú le múinteoirí núíosacha, feabhas a chur ar dhálaí oibre agus conairí malartacha a thairiscint don ghairm.



3. Atógáil chun láidreachta Le paindéim COVID-19 agus cogadh foghach na Rúise in aghaidh na hÚcráine, imríodh tionchar mór ar LEO agus slógadh é. De bharr chistí an Aontais, go háirithe bhuiséad chlár Erasmus+ a bheith dúbailte nach mór, agus comhar méadaithe faoi rialachas chreat straitéiseach LEO tacaíodh le córais oideachais náisiúnta tráth géarchéime agus ba é ab aidhm dóibh a n‑inniúlacht a threisiú chun an téarnamh a spreagadh trí infheistíochtaí agus athchóirithe i gcomhréir le cuspóirí LEO. De dheasca thionchair fhadálacha COVID-19 agus ionradh leanúnach na Rúise ar an Úcráin, is féidir dul chun cinn a mhoilliú fós nó aird a tharraingt d’aghaidh a thabhairt ar dhúshláin struchtúracha fhadtéarmacha (a géaraíodh leis an bpaindéim agus leis an gcogadh). Leis an gcaibidil seo breathnaítear ar conas a rannchuidíonn an tSaoráid Téarnaimh agus Athléimneachta (RRF) agus cistí 2021‑2027 eile de chuid an Aontais leis an téarnamh a spreagadh i gcomhréir le cuspóirí LEO, agus conas a slógadh cistí an Aontais agus comhar faoi LEO chun dul i ngleic le tionchar oideachais chogadh foghach na Rúise in aghaidh na hÚcráine (i gcomhréir le cuspóirí LEO maidir le cáilíocht, cothromas agus cuimsiú a chur chun cinn). Cé gur éacht suntasach ón 2 bhliain dheireanacha é cistí an Aontais a chlárú chun cuspóirí LEO a chomhlíonadh, beidh cur chun feidhme éifeachtach athchóirithe agus infheistíochtaí agus a bhfaireachán láidir sa chéad chéim eile ríthábhachtach chun baint amach LEO a áirithiú. 3.1.An tSaoráid Téarnaimh agus Athléimneachta agus cistí eile de chuid an Aontais a shlógadh le haghaidh ghníomhaíochtaí agus athchóirithe LEO náisiúnta lena spreagtar téarnamh inbhuanaithe agus cuimsitheach Tugadh aird mhéadaitheach ar bheartais oideachais agus oiliúna tar éis ráig na paindéime agus a tionchair dhrámata ar fhoghlaimeoirí agus múinteoirí. Slógadh na leibhéil uile de rialachas chreat straitéiseach LEO chun dlús a chur le comhar agus foghlaim fhrithpháirteach agus dá réir sin cuidiú le tionchar diúltach na paindéime ar thorthaí foghlama agus dea‑bhail a theorannú. Nascann LEO go dlúth leis an Seimeastar Eorpach agus clárú chistí an Aontais le haghaidh athchóirithe agus infheistíochtaí san oideachas agus san oiliúint. Leis an Seimeastar leagtar síos na treoshuíomhanna leathana le haghaidh an Aontais agus an leibhéil náisiúnta, lena n‑áirítear anailís ghrinn ar ról an oideachais agus na hoiliúna i gcomhthéacs socheacnamaíoch na mBallstát. Tá sé mar bhonn taca faoi shainaithint tosaíochtaí beartais agus infheistíochta náisiúnta, agus tacaíocht á soláthar ag LEO chun aghaidh a thabhairt ar na dúshláin shainaitheanta. Rinneadh an nasc idir cistiú an Aontais agus tosaíochtaí athchóirithe a neartú a thuilleadh faoi chreat airgeadais ilbhliantúil 2021‑2027 agus RRF. Tháinig RRF chun bheith ar an bpríomhfhoinse mhaoiniúcháin de chuid an Aontais le haghaidh oideachais agus oiliúna, lena n‑áirítear oideachas digiteach agus scileanna trí athchóirithe agus infheistíochtaí, agus leithdháileadh de thart ar EUR 71 bhilliún ann, a sheasann do thart ar 14 % de bhuiséad iomlán RRF. Tá clárú infheistíochta oideachais agus oiliúna faoi chistí beartais comhtháthaithe fós leanúnach agus réamh‑leithdháileadh EUR 21.13 billiún ann ó CSE+ agus EUR 2.3 billiún ann ó CFRE, a cláraíodh go dtí seo chun tacú le beartais oideachais, oiliúna agus scileanna. Thairis sin, tríd an Ionstraim um Thacaíocht Theicniúil, soláthraíonn an Coimisiún tacaíocht bhreise i réimse an oideachais agus na hoiliúna, arna iarraidh sin do na Ballstáit, ar bhonn déthaobhach nó iltíre. Slógadh cistí an Aontais chun aghaidh a thabhairt ar neamh‑chomhionannais agus chun go mbeidh córais oideachais níos athléimní tar éis na paindéime. Sheol na Ballstáit roinnt bearta láithreacha freagartha ar ghéarchéimeanna, atá leabaithe go ginearálta i níos mó straitéisí fadtéarmacha lena gcumhdaítear na 10 mbliana go dtí 2030. Is minic a thacaítear leis na straitéisí sin le cistiú an Aontais agus is minic atá siad faoi threoir chuspóirí LEO. Go háirithe le RRF i dteannta cistí beartais comhtháthaithe soláthraítear tacaíocht airgeadais shubstaintiúil do chláir foghlama chúiteacha, chomh maith le níos mó bearta cuimsitheacha arb é is aidhm dóibh rochtain ar oideachas ar ardchaighdeán do chách a chur chun cinn, lena n‑áirítear athchóirithe curaclaim, lena dtéitear i ngleic le mímheaitseálacha scileanna trí athsciliú agus uas-sciliú. Thairis sin, tá cistí an Aontais, lena n‑áirítear CFRE, ina gcuidiú chun bonneagar a nuachóiriú chun rochtain chomhionann ar sheirbhísí oideachais cáilíochta agus cuimsitheacha a neartú, timpeallachtaí foghlama nuálacha agus na coinníollacha le haghaidh oideachas digiteach cuimsitheach a sholáthar trí threalamh agus ardáin. Le hathchóirithe agus infheistíochtaí RRF cuirtear dlús leis an gclaochlú digiteach agus glas ar oideachas agus oiliúint, i gcomhréir le cuspóirí LEO. As an EUR 71 bhilliún, rannchuidíonn thart ar EUR 28 mbilliún le tacú le hoideachas digiteach agus scileanna ar fud an Aontais. Beartaíonn tíortha feabhas a chur ar bhonneagar digiteach agus nascacht, agus béim ar scoileanna faoi mhíbhuntáiste go minic. Infheistíonn siad i mbearta chun forbairt a dhéanamh ar inniúlachtaí digiteacha daltaí agus múinteoirí, agus acmhainní agus ábhar digiteach, chomh maith le curaclaim scoile a oiriúnú. Tá cistí RRF cláraithe freisin chun cur le scileanna digiteacha an luchta saothair, go háirithe scileanna digiteacha oibrithe ar bheagán oiliúna, agus cúrsaí gairmoideachais agus gairmoiliúna a oiriúnú do cheanglais dhigiteacha. Le RRF rannchuidítear freisin le glasú an oideachais agus na hoiliúna go háirithe trí infheistiú i mbonneagar oideachais agus oiliúna fuinneamhéifeachtúil, ach feabhas a chur freisin ar bheartais oideachais agus oiliúna le haghaidh inbhuaine comhshaoil. Le cistí an Aontais rannchuidítear go mór le hollscoileanna a chumhachtú chun teacht chun bheith ina spreagthaí athraithe i gcomhréir le cuspóirí LEO. Leis an bpaindéim spreagadh níos mó nuálaíochta, go háirithe i bhformáidí digiteacha. Le cistí an Aontais tá coinne leis go ndéanfar digitiú agus claochlú na hearnála ardoideachais a luasghéarú agus a chomhdhlúthú a thuilleadh i gcomhréir leis an straitéis Eorpach le haghaidh ollscoileanna agus leis an gclár oibre nuálaíochta Eorpach nua , agus leas á bhaint as sineirgí idir LEO agus an Limistéar Eorpach Taighde (LET). Lastall de bhonneagar digiteach, tá sé beartaithe ag na Ballstáit freisin infheistiú i bhforbairt a dhéanamh ar ábhar digiteach, ardscileanna digiteacha, cúrsaí staidéir a oiriúnú, oiliúint a chur ar an bhfoireann acadúil, forbairt a dhéanamh ar chúrsaí ar líne/cumaisc agus rialachas a dhigitiú. Is é is aidhm d’infheistíochtaí agus athchóirithe feabhas a chur ar ábharthacht margaidh saothair an ardoideachais trí chláir staidéir a nuachóiriú, cúrsaí staidéir nua a sheoladh, lena n‑áirítear micridhintiúir, speisialtóireacht ETIM/STEAM a spreagadh, feabhas a chur ar rialachas agus cistiú, rochtain ar ardoideachas a fheabhsú le haghaidh mic léinn faoi mhíbhuntáiste agus tacú le cuimsitheacht, e.g. trí scoláireachtaí spriocdhírithe, aitheantas ar cháilíochtaí nó rochtain ar chóiríocht inacmhainne le haghaidh mic léinn. 3.2.Uirlisí LEO agus cistí an Aontais a shlógadh le haghaidh dlúthpháirtíocht oideachais leis an Úcráin De dheasca chogadh foghach na Rúise in aghaidh na hÚcráine tháinig na milliúin daoine easáitithe chuig an Aontas, ar mná agus leanaí an chuid is mó díobh. Bhí cuimsiú leanaí agus na hóige (agus tráma ar chuid mhór díobh de dheasca an chogaidh agus iad neamhinniúil ar theangacha an Aontais) i gcóras oideachais agus oiliúna na mBallstát ina dhúshlán mór agus ardleibhéal éiginnteachta ann. Is é an phríomhthosaíocht atá ann cuimsiú leanaí a áirithiú in oideachas príomhshrutha cuimsitheach ar ardchaighdeán le haghaidh na scoilbhliana 2022‑2023, agus a nasc leis an Úcráin á choinneáil ar bun. Leis an bhfreagra ó Ghrúpa Dlúthpháirtíochta Oideachais an Aontais le haghaidh na hÚcráine, lena slógtar na leibhéil uile de chreat straitéiseach LEO, cuidíodh le foghlaimeoirí agus múinteoirí a bhí easáitithe ón Úcráin a chomhtháthú i gcórais oideachais an Aontais. Bhí an Grúpa Ardleibhéil lárnach chun riachtanais na mBallstát a shainaithint chun tacú le dídeanaithe linbh de chuid na hÚcráine agus freagra pras, comhordaithe de chuid an Aontais a áirithiú, inar ghníomhaigh sé i dteannta Bhord Comhordúcháin an Ghrúpa Ardleibhéil, mar fhóraim oiriúnacha chun ábhair imní Eorpacha choiteanna a shainaithint agus iarrachtaí na mBallstát a chomhordú. Rinne meithleacha chreat straitéiseach LEO saineolas a chomhthiomsú ó ar fud an Aontais trí mhalartuithe agus gníomhaíochtaí piarfhoghlama. Thairbhigh na Ballstáit de na malartuithe sin agus an Treoir um Chosaint Shealadach á cur chun feidhme maidir le príomh‑shaincheisteanna amhail: i) foireann de chuid na hÚcráine a earcú, ii) for‑rochtain le haghaidh dídeanaithe linbh nach bhfuil cláraithe fós i gcórais oideachais na dtíortha óstacha, iii) rochtain ar oideachas agus cúram na luath‑óige, iv) cáilíochtaí a aithint, v) fáiltiú roimh mhic léinn san ardoideachas, vi) aghaidh a thabhairt ar bhréagaisnéis in aimsir chogaidh, vii) tacaíocht shíceasóisialta, agus viii) eagrú scrúduithe iontrála chuig ardoideachas na hÚcráine, nó foghlaim teangacha. Leis an gcomhroinnt faisnéise sin rannchuidíodh le treoraíocht agus faisnéis a tugadh cothrom le dáta maidir le dea‑chleachtas agus léargais phraiticiúla chun tacú leis na Ballstáit i gcuimsiú leanaí easáitithe san oideachas . I Meitheamh 2022, d’fhoilsigh an Coimisiún Eorpach freisin treoraíocht bheartais le haghaidh na mBallstát agus forálacha na Treorach um Chosaint Shealadach á gcur chun feidhme maidir le rochtain ar an margadh saothair, gairmoideachas agus gairmoiliúint agus uas‑sciliú/athsciliú. D’ullmhaigh agus sholáthair an Fhondúireacht Eorpach Oiliúna (ETF) pacáiste éigeandála chun tacú le leanúnachas i bhfoghlaim daoine óga de chuid na hÚcráine trí chúrsaí ar líne agus infhostaitheacht dídeanaithe de chuid na hÚcráine lasmuigh dá dtír. Bhí príomhról ag tairseach LEO chun faisnéis a scaipeadh maidir leis an bhfreagra pras, comhordaithe oideachais ón Aontas ar chogadh foghach na Rúise in aghaidh na hÚcráine. Ghníomhaigh an Tairseach Oideachais Scoile mar ardán poiblí lena dtacaítear le múinteoirí agus leis an bpobal oideachais níos leithne, agus acmhainní á gcomhthiomsú agus cúrsaí forbartha gairmiúla maidir le hoideachas dídeanaí á dtairiscint saor in aisce ar líne . Shlóg an Coimisiún cistí an Aontais chun tacú le daoine atá ag teitheadh ón Úcráin a chuimsiú san oideachas. Le tionscnamh na Gníomhaíochta Comhtháthaithe le haghaidh Dídeanaithe san Eoraip (CARE), a glacadh in Aibreán 2022, soláthraítear an oiread solúbthachta is féidir chun Cistí Struchtúracha 2014‑2020 neamhúsáidte a atreorú (thart ar EUR 7 mbilliún). Le leasuithe reachtacha déantar foráil maidir le 100 % de chómhaoiniú ón Aontas agus féadfaidh na Ballstáit CFRE agus CSE a úsáid go hinmhalartaithe. Glacadh FAST‑CARE an 29 Meitheamh agus tugadh isteach tacar nua beart leis lena n‑áirítear solúbthachtaí breise maidir le Rialacháin na bhForálacha Coitianta 2014‑2020 agus 2021‑2027. Leis sin leathnaíodh na solúbthachtaí a sholáthraítear le rialachán CARE agus tugadh bearta breise isteach, go háirithe chun cuidiú leis na Ballstáit aghaidh níos fearr a thabhairt ar riachtanais atá ag teacht chun cinn agus iarmhairtí fadtéarmacha na géarchéime. Le REACT‑EU soláthraíodh acmhainní breisithe úra ar fiú EUR 50 billiún iad do chláir beartais comhtháthaithe leanúnacha (CSE, CFRE agus an Ciste um Chabhair Eorpach do na Daoine is Díothaí (FEAD)) le haghaidh na mblianta 2021 agus 2022 lena gcaitheamh faoi dheireadh 2023. Tá an leithdháileadh iomlán ar oideachas faoi REACT‑EU cothrom le thart ar EUR 4.9 billiún. Faoin gclár Erasmus+ tá deiseanna nua oscailte anois ann le haghaidh rannpháirtithe nua ón Úcráin. Is féidir le heagraíochtaí ag a bhfuil tionscadail leanúnacha Erasmus+ múinteoirí agus mic léinn de chuid na hÚcráine a óstáil chun sannacháin teagaisc, staidéir nó cúrsaí oiliúna a dhéanamh. Is féidir foireann ag a bhfuil saineolas ábhartha a sheoladh chuig réigiúin ina gcuirtear cóiríocht ar fáil do dhídeanaithe. Is féidir le heagraíochtaí atá gníomhach in Erasmus+ iarraidh ar mhúinteoirí, oiliúnóirí agus saineolaithe eile tacú lena n‑obair go sealadach i réimsí amhail foghlaim teangacha nó comhtháthú. Is féidir le hinstitiúidí ardoideachais sna Ballstáit agus i dtíortha nach Ballstáit den Aontas iad agus atá comhlachaithe leis an gclár mic léinn agus foireann ó institiúid ardoideachais de chuid na hÚcráine a fháil agus a chistiú gan páirt fhoirmiúil a bheith ag an institiúid seolta. Is féidir le mic léinn cúrsaí a dhéanamh ag na hinstitiúidí óstacha agus tairbhiú de thacaíocht bhreise amhail cuidiú le cóiríocht, comhtháthú laistigh den phobal acadúil áitiúil nó ullmhú teanga. Tá mic léinn agus céimithe nua (a bhain céim amach ó institiúid ardoideachais de chuid na hÚcráine laistigh de 12 mhí ar a mhéad roimh theitheadh ón Úcráin) incháilithe freisin le haghaidh cúrsaí oiliúna. Tá an fhoireann incháilithe le haghaidh soghluaisteacht teagaisc agus oiliúna. Tá gníomhaíochtaí soghluaisteachta na hóige ar oscailt do dhaoine óga agus oibrithe óige de chuid an hÚcráine. Moltar d’iarratasóirí ionchasacha ar fud an chláir Erasmus+ gníomhaíochtaí atá nasctha le comhtháthú daoine easáitithe ón Úcráin a áireamh i dtograí tionscadail faoi na glaonna atá ann cheana agus na glaonna atá le teacht. Tá na hábhair sin leabaithe go mór sa chlár Erasmus+, agus tá cuimsiú agus éagsúlacht, chomh maith le rannpháirtíocht agus rannpháirtíocht saoránach san áireamh mar phríomhthosaíochtaí cothrománacha.



4. Éilítear gníomhaíochtaí breise chun LEO a bhaint amach faoi 2025 4.1. Tá sé thionscnamh straitéiseacha de chuid LEO á n‑ullmhú Tá na sé thionscnamh straitéiseacha de chuid LEO atá fágtha á n‑ullmhú ag an gCoimisiún lena nglacadh faoi 2025, agus tá tacaíocht á tabhairt aige do na Ballstáit chun tionscnaimh straitéiseacha uile LEO a chur chun feidhme. Is féidir comhchruthú tionscnamh straitéiseach nua de chuid LEO agus taithí le hobair leantach náisiúnta thionscnaimh LEO uile a phlé le linn athbhreithniú meántéarma 2023 (féach Roinn 5.2). Tionscnaimh straitéiseacha de chuid LEO atá le glacadh faoi 2025 Gníomhaíocht Réimse fócais Tosca cumasúcháin le haghaidh oideachas digiteach: Is é an cuspóir a bheidh ann tacú leis na Ballstáit sa chlaochlú digiteach ar a gcórais oideachais agus oiliúna trí na príomhthosca cumasúcháin a leagan amach le haghaidh oideachas digiteach éifeachtach agus cuimsitheach. Aistriú digiteach Feabhas a chur ar sholáthar scileanna digiteacha san oideachas agus san oiliúint: Is é an cuspóir a bheidh ann tacú leis na Ballstáit chun aghaidh a thabhairt ar dhúshláin chomhchoiteanna a bhaineann le leibhéal scileanna digiteacha sciartha éagsúla den daonra agus cur le cumas a gcóras oideachais agus oiliúna chun a soláthar a áirithiú. Aistriú digiteach Creat soghluaisteachta foghlama Eorpach: Is é an cuspóir a bheidh ann soghluaisteacht foghlama thrasnáisiúnta a chur chun cinn ar na leibhéil uile, na bacainní atá fágtha a shainaithint agus treoraíocht a sholáthar maidir le conas iad a shárú. Foghlaim ar feadh an tsaoil agus soghluaisteacht Córas Dearbhaithe Cáilíochta agus Aitheantais Eorpach: Is é an cuspóir a bheidh ann athbhreithniú a dhéanamh ar na socruithe atá ann faoi láthair maidir le dearbhú cáilíochta agus aitheantas agus a áirithiú go mbeidh siad oiriúnach don fheidhm i gcomhthéacs tírdhreach ardoideachais atá ag teacht chun cinn. Ardoideachas Lipéad céime Eorpach comhpháirteach: Is é an cuspóir atá ann an lipéad céime a phíolótú, rud a bheidh le soláthar ar bhonn saorálach, chun go bhfianófar na torthaí foghlama a baineadh amach agus na scileanna a forbraíodh ó chláir Eorpacha chomhpháirteacha lena mbaineann comhar trasnáisiúnta grinn. Ardoideachas Stádas dlíthiúil féideartha le haghaidh comhghuaillíochtaí institiúidí ardoideachais: Is é an cuspóir atá ann clár a phíolótú lena mbaineann comhar níos grinne i measc institiúidí ardoideachais trí ionstraimí institiúidithe lena gceadaítear acmhainneachtaí daonna, teicniúla, sonraí, oideachais agus taighde agus nuálaíochta a chomhroinnt, i gcás inarb iomchuí. Ardoideachas Nuair a ghlacfaidh an Chomhairle an Moladh ón gComhairle maidir le Conairí i dtreo na Rathúlachta Scoile (i ndáil leis an togra ón gCoimisiún féach Roinn 2.1 thuas), beart tábhachtach a bheidh ann i dtreo creat beartais a chur ar bun chun torthaí oideachais níos fearr a chur chun cinn le haghaidh na nEorpach óg uile, gan beann ar a gcúlra socheacnamaíoch agus a saintréithe pearsanta. Beartaítear cur chuige cuimsitheach leis trí i) dhíriú ar ghnóthachtáil scoile agus folláine ar scoil, ii) béim a chur ar chosc agus luath‑idirghabháil seachas cúiteamh, iii) bearta uilíocha, spriocdhírithe agus saincheaptha a chomhcheangal chun dul i bhfeidhm go héifeachtach ar chách. Chun tacú lena chur chun feidhme seolfaidh an Coimisiún go luath in 2023 sainghrúpa ar fholláine agus timpeallachtaí foghlama tacaíochta le haghaidh grúpaí atá i mbaol tearcghnóthachtála. Ullmhóidh an grúpa treoirlínte ón Aontas chun folláine a chur chun cinn i scoileanna – rudaí a bheidh doiciméadaithe go forleathan chun comhghaolú le feidhmíocht oideachais foghlaimeoirí faoi mhíbhuntáiste. Mar chuid de chur chun feidhme an phlean gníomhaíochta oideachais dhigitigh, go luath in 2023, cuirfidh an Coimisiún i láthair dhá thogra shuaitheanta bunaithe ar thorthaí an Idirphlé Struchtúrtha maidir le hoideachas digiteach agus scileanna digiteacha . Leis an togra atá ar na bacáin le haghaidh Moladh ón gComhairle maidir le tosca cumasúcháin le haghaidh oideachas digiteach tabharfar aghaidh ar oideachas agus oiliúint fhoirmiúil agus díreofar ar infheistíocht, fothú acmhainneachta agus úsáid rathúil teicneolaíochtaí digiteacha chun teagasc agus foghlaim a fheabhsú, arb é is sprioc dó sin feabhas a chur ar thorthaí foghlama na bhfoghlaimeoirí uile. Leis an togra le haghaidh Moladh ón gComhairle maidir le soláthar scileanna digiteacha san oideachas agus san oiliúint a fheabhsú cuirfear ar aghaidh ionchas níos straitéisí maidir le forbairt scileanna digiteacha agus cuirfear chun cinn cur chuige cáilíochta, cuimsitheach, comhleanúnach agus comhordaithe maidir le soláthar scileanna digiteacha ar na leibhéil uile den oideachas agus den oiliúint. Leis an dá thogra araon tacófar le riachtanais foghlama múinteoirí. Leis an Moladh ón gComhairle maidir leis na tosca cumasúcháin le haghaidh oideachas digiteach díreofar ar oideolaíocht dhigiteach múinteoirí agus ar a gcumas chun teicneolaíochtaí digiteacha a úsáid sa phróiseas teagaisc agus foghlama. Leis an Moladh ón gComhairle maidir le soláthar scileanna digiteacha san oideachas agus san oiliúint a fheabhsú díreofar ar inniúlachtaí digiteacha múinteoirí agus ar a gcumas chun faisnéisíocht agus/nó ábhair dhigiteacha eile a mhúineadh chun scileanna digiteacha foghlaimeoirí a fhorbairt. Faoi dheireadh 2023, molfaidh an Coimisiún creat soghluaisteachta foghlama Eorpach chun go mbeidh tréimhsí foghlama ar an gcoigríoch ar an ngnáthrud do chách, seachas ina n‑eisceacht. Leis an gcreat nua spreagfar na Ballstáit chun féachaint leis go mbeidh eispéiris soghluaisteachta ina gcuid luachmhar de na conairí oideachais agus oiliúna uile agus an deis le haghaidh soghluaisteacht i gcláir oideachais agus oiliúna a leabú. Beidh béim neartaithe aige ar shoghluaisteacht chuimsitheach agus leathnófar leis raon feidhme Mholadh 2011 maidir leis an Óige ag Bogadh chun na foghlaimeoirí agus an fhoireann uile a chumhdach (lena n‑áirítear múinteoirí agus oibrithe óige) sna hearnálacha oideachais agus oiliúna uile, san óige agus sa spórt, cibé acu foirmiúil, seachfhoirmiúil nó neamhfhoirmiúil. Leis an gcreat tabharfar aghaidh ar na baic sheasmhacha ar shoghluaisteacht amhail ualach riaracháin, bacainní teanga, easpa acmhainní airgeadais, agus easpa scéimeanna uathaitheantais. Leis sin tabharfar an aghaidh chéanna ar fhorbairtí nua i bpatrúin foghlama a bhfuil sé mar aidhm acu féachaint leis go mbeidh soghluaisteacht foghlama níos neamhdhíobhálaí don chomhshaol agus í a nascadh níos mó le deiseanna foghlama digití. I réimse an ardoideachais, leis na tionscnaimh straitéiseacha de chuid LEO atá ar na bacáin áirítear gníomhaíochtaí faoin straitéis Eorpach le haghaidh ollscoileanna. Tar éis an tuarascáil chuig an gComhairle maidir le huathaitheantas a chur chun feidhme, rud atá beartaithe do dheireadh 2022, déanfaidh an Coimisiún comhairliúcháin in 2023 maidir leis an mbealach chun cinn le haghaidh Córas Dearbhaithe Cáilíochta agus Aitheantais Eorpach. In 2022‑2023, le tionscadail atá cistithe ag Erasmus+ déanfar lipéad céime Eorpach comhpháirteach a phíolótú, bunaithe ar chritéir Eorpacha, chomh maith le hionstraimí comhair institiúidithe chun comhar níos doimhne a chumasú idir institiúidí ardoideachais a thástálann an coincheap maidir le stádas dlíthiúil féideartha le haghaidh comhghuaillíochtaí institiúidí ardoideachais. Ar bhonn thorthaí na bpíolótaí sin, leagfar amach na chéad bhearta eile i dteannta na mBallstát agus leis na ngeallsealbhóirí. 4.2. Táscaire cothromais nua agus iarrachtaí eile chun an bonn fianaise a shaibhriú Ón tús, bhí príomhról ag cothromas i gcomhar an Aontais maidir le hoideachas agus oiliúint, agus léirítear an méid sin sa sprioc sheanbhunaithe ar leibhéal an Aontais chun sciar na tearcghnóthachtála i mbunscileanna a thabhairt síos, arna thomhas trí Chlár Idirnáisiúnta ECFE um Measúnú Daltaí (PISA). Tá daoine óga a léiríonn feidhmíocht an‑íseal sa léitheoireacht, sa mhatamaitic nó san eolaíocht i mbaol méadaithe fadhbanna níos déanaí sa saol maidir lena n‑ionchais margaidh saothair, mar shampla, nó lena gcuimsiú sóisialta. Chun an táscaire luathrabhaidh sin a chomhlánú, tá an chéad bheart eile déanta ag an gCoimisiún agus cuireann sé i láthair den chéad uair riamh sa Tuarascáil Faireacháin ar Oideachas agus Oiliúint 2022 táscaire lena soláthraítear fianaise maidir le bunchúiseanna tearcfheidhmíochta oideachais (Féach SWD(2022) 750, Roinn II.2.2.1, agus SWD(2022) 751). Leis an táscaire nua breathnaítear an tráth céanna ar sciar na tearcfheidhmíochta sna trí fhearann PISA uile , agus an cheathrú ag barr agus an cheathrú ag bun stádas socheacnamaíoch gach tíre á gcur i gcomparáid le chéile. Leis na sonraí deimhnítear go bhfuil cúlra socheacnamaíoch duine ar cheann de na príomhspreagthaí taobh thiar de thearcfheidhmíocht oideachais. Ar mheán an Aontais, tá an riosca tearcfheidhmíochta le haghaidh daoine óga ag a bhfuil cúlra socheacnamaíoch faoi mhíbhuntáiste beagnach sé oiread níos airde ná mar atá sé le haghaidh duine ag a bhfuil cúlra socheacnamaíoch fabhrach, rud a léiríonn go bhfuil fadhb thromchúiseach ann ó thaobh cothromais. Mar a luaitear thuas, mainníonn córais oideachais i bhformhór na mBallstát feidhmíocht oideachais a dhíchúpláil ó chúlra socheacnamaíoch. Go deimhin, leis an bhfianaise tugtar tarchur síoraí ó ghlúin go glúin le fios, agus na síolta á gcur le haghaidh dífhostaíochta agus eisiaimh i bhfáinne fí. An táscaire nua ar leibhéal an Aontais le haghaidh cothromas san oideachas Tá an táscaire nua ar leibhéal an Aontais le haghaidh cothromas san oideachas bunaithe ar Chlár Idirnáisiúnta ECFE um Measúnú Daltaí (PISA). Léirítear leis sciar na tearcghnóthachtála sa léitheoireacht, sa mhatamaitic agus san eolaíocht (i dteannta a chéile) i measc daoine atá 15 bliana d’aois sa cheathrú ag bun an stádais shocheacnamaíoch [C]. Is iad an dá chomparadóir atá ann [A] meánsciar tearcghnóthachtála na tíre agus [B] sciar na tearcghnóthachtála i measc na ceathrún ag barr innéacs an stádais eacnamaíoch, shóisialta agus chultúrtha (ESCS). Foinse: An Tuarascáil Faireacháin ar Oideachas agus Oiliúint 2022 (ríomhanna an Choimisiúin Eorpaigh bunaithe ar shonraí 2018 PISA ECFE). Le scaoileadh sonraí PISA nua i Nollaig 2023 cumasófar léargas úr ar an staid, agus gabhfar na chéad tionchair den phaindéim. Beidh an méid sin ina chuidiú freisin chun eolas a thabhairt maidir le haon sprioc a leagan síos le haghaidh 2030, i gcás inar mian leis na Ballstáit déanamh amhlaidh mar chuid de thimthriall 2026‑2030 den chreat straitéiseach le haghaidh comhar Eorpach san oideachas agus san oiliúint. Leis an táscaire nua sin tagann saibhreas saineolais agus léargais nua. Ar an gcéad dul síos, cé go bhfuil an toradh le haghaidh mheán an Aontais ina chúis imní cheana, i mBallstát áirithe tá an staid i bhfad níos measa fiú, agus bearna ann ar fiú beagnach 40 pointe céatadáin í. Ar an dara dul síos, tá an éagsúlacht idir tíortha chomh substaintiúil sin gur féidir go mbeidh tearcfheidhmíocht i measc cúlraí socheacnamaíocha arda i mBallstát amháin níos airde ná an tearcfheidhmíocht i measc cúlraí socheacnamaíocha ísle i mBallstát eile. Ar an tríú dul síos, baineann dea‑scéala leis na sonraí freisin: éiríonn le roinnt tíortha bearnaí tearcfheidhmíochta socheacnamaíocha a theorannú agus, rud atá tábhachtach, is iad sin na tíortha céanna a léiríonn feidhmíocht láidir in PISA ar an bhforiomlán. Tugtar le fios leis sin gurb indéanta oideachas ar ardchaighdeán a chomhcheangal le hoideachas cothromasach. Léirítear leis sin gur féidir cáilíocht agus cuimsiú a bhaint amach go comhuaineach le beartais oideachais, ionas nach ann d’aon chomhbhabhtáil bhunúsach idir barr feabhais agus cothroime shóisialta. Tá na torthaí sin an‑ábhartha le haghaidh beartas. Is féidir an bealach is fearr is féidir sin a dhéanamh a phlé le linn an phróisis machnaimh meántéarma. Príomhcheist amháin atá ann is ea conas is féidir a áirithiú nach ndéantar ach bearnaí eolais amháin a líonadh leis an táscaire nua ach go mbaintear leas as chun feabhas a chur ar dhearadh an bheartais. Rogha amháin atá ann is ea forbairt a dhéanamh, ar bhonn an táscaire nua, ar sprioc nua ar leibhéal an Aontais le haghaidh thimthriall 2026‑2030 chun cuidiú le haird a dhíriú ar bheartais agus aghaidh a thabhairt ar na dúshláin ar bhealach córasach, mar shaintréith bhuan den obair faoi LEO (féach Roinn 5.2). Iarrachtaí breise chun dlús a chur leis an tacaíocht le haghaidh ceapadh beartas fianaisebhunaithe Níl cothromas ar an t‑aon fhearann amháin ina bhfuil feabhsuithe á ndéanamh ar an mbonn fianaise atá ar fáil le haghaidh chreat straitéiseach LEO. Dhá fhearann táscaire bhreise ar leibhéal an Aontais atá á bhforbairt baineann siad le gairm na múinteoireachta agus oideachas le haghaidh inbhuaine comhshaoil faoi seach. Tá an Fhaireachlann Eorpach um an Earnáil Ardoideachais ar an tríú sampla ar fiú béim a chur air. Ar an gcéad dul síos, chun an bonn fianaise a neartú, feabhas a chur ar fhaireachán tráthrialta ar leibhéal an Aontais ar ghnéithe sonracha de ghairm na múinteoireachta, foghlaim fhrithpháirteach a chumasú agus tuiscint níos fearr a fháil ar bhacainní agus luamháin bheartais, tá an Coimisiún, agus tacaíocht theicniúil á fáil aige ón mBuanghrúpa ar Tháscairí agus Tagarmharcanna (SGIB), ag ullmhú deais lena dtabharfar le chéile táscairí coibhéiseacha iomadúla thar fho‑éirimí éagsúla. Beidh an bhéim uileghabhálach ar tharraingteacht ghairm na múinteoireachta, mar fhreagairt ar ghanntanais múinteoirí fhorleathana ó Bhallstát go chéile. Ar an dara dul síos, tá an Coimisiún ag obair ar tháscairí chun aitheantas a thabhairt do ról an oideachais agus na hoiliúna le haghaidh aistriú glas rathúil . Agus úsáid á baint as Moladh 2022 ón gComhairle maidir le foghlaim le haghaidh an aistrithe ghlais agus forbairt inbhuanaithe mar threoraíocht, agus spreagadh á fháil ón gcreat inniúlachta inbhuanaitheachta Eorpach , tá foinsí sonraí atá ar fáil agus atá ar na bacáin á n‑imscrúdú faoi láthair. Tá an obair ag réamhchéim agus leanann sí ar aghaidh le tacaíocht theicniúil ó SGIB. Ar deireadh, oibreoidh an Coimisiún i dtreo Faireachlann Eorpach um an Earnáil Ardoideachais a chur ar bun, lena n‑áirítear scórchlár, ionas go soláthrófar fianaise ar an dul chun cinn a rinneadh le cur chun feidhme na straitéise Eorpaí le haghaidh ollscoileanna. Maidir leis na huirlisí agus na hacmhainneachtaí sonraí de chuid an Aontais atá ann cheana, déanfaidh sé na cinn is fearr díobh a chomhcheangal chun fianaise agus táscairí a sholáthar maidir le príomhthosaíochtaí amhail cuimsiú, luachanna, cáilíocht agus ábharthacht, soghluaisteacht, scileanna glasa agus digiteacha, infhostaitheacht, comhar trasnáisiúnta, aistriú teicneolaíochta agus luachshocrú eolais. 4.3. Cáilíocht infheistíochtaí san oideachas agus san oiliúint a áirithiú trí shaotharlann teanga nua

Leis an mbrú méadaitheach ar bhuiséid phoiblí i measc riachtanas méadaitheach le haghaidh athchóirithe agus infheistíochtaí san oideachas (ó bhonneagar agus foirgníocht go hoiliúint a chur ar fhoireann teagaisc, soláthar gaireas digiteach agus cistiú le haghaidh acmhainní oscailte oideachais) tarraingítear aird ar shaincheisteanna cáilíochta san infheistíocht, agus sin ar bhealach méadaitheach. D’aithin na Ballstáit faoi chumas córas oideachais leibhéal iomchuí infheistíochta a choinneáil ar bun agus a héifeachtacht, a cothromas agus a héifeachtúlacht a áirithiú, go ndéanann sé difear dá bhfeidhmíocht. Chuige sin, tá siad ullmhaithe chun modheolaíochtaí meastóireachta a fhorbairt agus a chomhroinnt lena gcuidítear le bearta a shainaithint ag a bhfuil ardtionchar aonair agus sóisialta agus a bhaineann go sonrach lena gceanglais náisiúnta féin . I mBealtaine 2021, sheol an Coimisiún Eorpach Sainghrúpa maidir le hInfheistíocht ar Ardchaighdeán san Oideachas agus san Oiliúint chun beartais a shainaithint ag a bhfuil an fhéidearthacht is mó chun dlús a chur le torthaí oideachais agus cuimsitheacht, agus feabhas á chur ar éifeachtúlacht caiteachais, chomh maith le faireachán agus meastóireacht. Is den mheon sin a bheartaigh an grúpa sin i) níos mo meastóireachtaí beartais oideachais a reáchtáil ar bhealach sistéamach, ii) eolas a chomhroinnt maidir leis na modhanna meastóireachta is fearr, agus iii) foghlaim fhrithpháirteach agus fothú acmhainneachta a eagrú maidir le modheolaíochtaí meastóireachta, lena gceadaítear do na Ballstáit roghanna lena bhfuil bunús maith a dhéanamh maidir le hinfheistíocht oideachais. Tuarascáil chríochnaitheach ón Sainghrúpa maidir le hInfheistíocht Cáilíochta – Príomhchonclúidí beartais Leis an tuarascáil chríochnaitheach sainaithnítear mórán bearta beartais oideachais faoina bhfuil gealladh a thuilleann mar sin féin tástáil bhreise ar leibhéal na mBallstát. Tá tástáil agus meastóireacht ina bpríomhbhearta i ndearadh agus forbairt rathúil idirghabhálacha beartais a oiriúnaítear do gach comhthéacs áitiúil, réigiúnach nó náisiúnta sonrach. Ó thaobh modheolaíochta, leis an athbhreithniú nochtadh go dtagann corpas mór fianaise láidre ó na Stáit Aontaithe agus ón Ríocht Aontaithe, agus go dtagann i bhfad níos lú ná sin ó Bhallstáit an Aontais. Thairis sin, tá an líon meastóireachtaí lena soláthraítear measúnú mionsonraithe costais is tairbhe níos teoranta fós. Dá bhrí sin, tá gá le forbairt an tsaineolais chun torthaí a mheas agus a scaipeadh ar leibhéal an Aontais. Tá coinne leis go mbeidh gnóthachain i gceist le saineolas agus fianaise a bhailiú maidir le meastóireacht bheartais ar leibhéal an Aontais. Tháinig saineolaithe ar an gconclúid gur cheart tacú le forbairt cultúir meastóireachta san Aontas leis na gníomhaíochtaí seo a leanas: üforbairt saineolais a chur chun cinn maidir le modhanna meastóireachta i ngach Ballstát; üeolas a scaipeadh maidir le beartais a measadh go mion chun dea‑chleachtas a fhorbairt agus a chomhroinnt; agus ücistiú an Aontais a chur ar fáil le haghaidh turgnaimh bheartais chun forbairt beartas oideachais nuálach a mheas. Chun beart leantach a dhéanamh ar phríomhchonclúidí an tsainghrúpa, i Samhain 2022, tá saotharlann teanga á seoladh ag an gCoimisiún maidir le hinfheistíocht ar ardchaighdeán san oideachas agus san oiliúint chun tacú leis na Ballstáit roghanna éifeachtacha, éifeachtúla agus fianaisebhunaithe a dhéanamh maidir le cistiú oideachais. Cuirfidh an tsaotharlann chun cinn meastóireachtaí beartais oideachais atá saincheaptha do riachtanais áitiúla, réigiúnacha agus náisiúnta sonracha, agus spreagfaidh siad a n‑úsáid thráthrialta i gceapadh beartais. Tairgfidh sí an t‑eolas, na huirlisí, na modhanna agus na hacmhainní is gá do na Ballstáit chun meastóireacht a dhéanamh ar a gcaiteachas poiblí san oideachas agus san oiliúint. Cothóidh sí líonrú agus comhar freisin i measc soláthraithe meastóireachta agus lárionaid saineolais ar fud an Aontais, lena n‑áirítear eagraíochtaí idirnáisiúnta amhail ECFE. 4.4. Rialachas LEO a neartú De dheasca an tionchair a bhí ag paindéim COVID-19 agus ionradh na Rúise ar an Úcráin ar chórais oideachais agus oiliúna, tháinig cuid de na saincheisteanna struchtúracha chun bheith níos práinní. Chun aghaidh éifeachtach a thabhairt ar na dúshláin shistéamacha sin éilítear iarrachtaí fadtéarmacha a dhéanamh lena dtairbhítear de dhlúthchomhar . Ar na tosaíochtaí le haghaidh an chomhair sin áirítear dul i ngleic leis na dúshláin a shainaithnítear sa tuarascáil seo ar dhul chun cinn (amhail dlús a chur le cothromas san oideachas agus oiliúint, agus dul i ngleic le ganntanais múinteoirí). Leis an gComhdháil ar Thodhchaí na hEorpa léiríodh smaointe chun feabhas a chur ar an Aontas, lena n‑áirítear tograí le haghaidh bearta atá dírithe ar an todhchaí agus atá i gcomhréir iomlán le cuspóirí LEO ar fearr is féidir iad a chur chun cinn trí chomhar níos dlúithe (e.g. oideachas le haghaidh saoránacht Eorpach a chur chun cinn mar rannchuidiú le féiniúlacht saoránach, tuilleadh feabhais a chur ar ardáin faisnéise chun faisnéis a chomhthiomsú agus a mhalartú maidir le hoideachas). Tá rannpháirtíocht geallsealbhóirí, lena n‑áirítear rannpháirtíocht na sochaí sibhialta, lárnach chun gníomhaíochtaí LEO a rolladh amach. Chun gur fearr is féidir an tsochaí shibhialta a áireamh in iarrachtaí ar leibhéal an Aontais chun LEO a bhaint amach, ó 2023, féachfaidh an Coimisiún ar fhéidearthachtaí laistigh den chlár Erasmus+ chun tacaíocht airgeadais a mhéadú chun dlús a chur le comhar na sochaí sibhialta i ndáil le beartais oideachais agus óige. Tacóidh an Coimisiún le struchtúir rialachais chreat straitéiseach LEO a shlógadh agus lena chur chuige deonach a chomhdhlúthú le haghaidh comhar agus comhordú níos dlúithe idir na Ballstáit agus geallsealbhóirí oideachais eile. Chun a áirithiú go mbreithneofar an dul chun cinn ar bhealach níos mó i dtreo LEO – lena n‑áirítear tríd an nGrúpa Ardleibhéil agus a Bhord Comhordúcháin a bunaíodh le déanaí – molann an Coimisiún próiseas machnaimh meántéarma, mar a leagtar amach i Roinn 5.2 thíos. Leis an machnamh sin is féidir scrúdú a dhéanamh ar conas is féidir cuidiú le dul i ngleic le dúshláin atá ag teacht chun cinn agus atá athfhillteach le rialachas agus comhar athchóirithe ar leibhéal an Aontais, agus sin trí athchóiriú sistéamach, agus dá réir sin cuidiú le LEO a bhaint amach, agus réimsí ionchasacha le haghaidh coigeartuithe a shainaithint. Pléifear freisin éifeachtacht na foghlama frithpháirtí agus conas is fearr is féidir tacú le Ballstáit an Aontais léi chun aghaidh a thabhairt ar dhúshláin chomhroinnte agus bearta atá dírithe ar an todhchaí a fhorbairt trí dhearadh beartais feabhsaithe, agus bonn fianaise comparáideach feabhsaithe de chuid an Aontais mar thaca léi chomh maith leis na torthaí a scaipeadh ar bhealach níos fearr ar leibhéal an Aontais agus ar an leibhéal náisiúnta agus áitiúil. 4.5. Éirim gheopholaitiúil LEO a neartú Tá tábhacht mhéadaitheach le héirim gheopholaitiúil LEO. Cruthaíodh go raibh LEO ina spreagadh athchóirithe i dtíortha eile agus fónann sé mar chaighdeán domhanda cáilíochta le gníomhaíochtaí LEO iomadúla (e.g. gníomhaíochtaí Jean Monnet, ionaid barr feabhais gairme agus acadaimh múinteoirí Erasmus+) a dhéanann teagmháil le tíortha agus rannpháirtithe lastall den Aontas, agus tarraingteacht chórais oideachais agus oiliúna an Aontais á cur chun cinn, agus tíortha á spreagadh ar an mbealach i dtreo bhallraíocht san Aontas, agus tacaíocht á tabhairt dóibh chun a gcórais oideachais, taighde agus nuálaíochta a chlaochlú. Daingníodh an méid sin a thuilleadh tríd an Global Gateway agus trí infheistíocht dhomhanda an Aontais chun Sprioc Forbartha Inbhuanaithe 4 a bhaint amach maidir le hoideachas cuimsitheach agus cothromasach ar ardchaighdeán agus deiseanna foghlama ar feadh an tsaoil do chách, agus soghluaisteacht foghlama agus an t‑aistriú digiteach á gcur chun cinn san oideachas agus tríd an oideachas araon, chomh maith le cáilíocht, cothromas, cuimsiú agus comhionannas inscne san oideachas. Thairis sin, neartaíodh a thuilleadh é trí mhéadú ar bhuiséad na hIonstraime um Chomharsanacht, Forbairt agus Comhar Idirnáisiúnta (NDICI) le haghaidh oideachais ó 7 % go 10 % agus éirim idirnáisiúnta neartaithe den chlár Erasmus+ (Erasmus Mundus) rud atá i bhfeidhm go hiomlán anois, agus buiséad iomlán EUR 2.2 billiún ann. Trí thacaíocht oideachais chomhcheangailte de chuid an Aontais agus na mBallstát a sholáthar don Úcráin cruthaítear gur féidir le Foireann na hEorpa a bheith solúbtha agus éifeachtúil agus í ag freagairt do ghéarchéimeanna, rud a léiríonn breisluach an chomhair neamhfhoirmiúil agus dheonaigh sin. Tugadh solúbthacht gan fasach isteach leis an gclár Erasmus+, lenar tacaíodh le daltaí, le mic léinn agus leis an bhfoireann a chomhtháthú i gcórais oideachais an Aontais lena n‑áirítear trína éirim idirnáisiúnta. Tacóidh an Coimisiún freisin le téarnamh oideachais na hÚcráine, lena n‑áirítear atógáil scoileanna damáistithe de chuid na hÚcráine. Ag tógáil ar éirim oideachais an tionscnaimh Global Gateway, leanfaidh an Coimisiún de bheith ag tacú le cur chuige Fhoireann na hEorpa chun oideachas ar ardchaighdeán a chur chun cinn i dtíortha comhpháirtíochta, agus go háirithe, i bhfianaise atógáil todhchaí chóras oideachais na hÚcráine tar éis an chogaidh. Tar éis stádas tíre is iarrthóir de chuid an Aontais a dheonú don Úcráin an 23 Meitheamh 2022, d’iarr an Coimisiún ar údaráis oideachais ábhartha dul i gcomhar le meithleacha chreat straitéiseach LEO a rannchuideoidh le foghlaim fhrithpháirteach fheabhsaithe agus tacaíocht leantach chun dul i ngleic leis an tionchar diúltach a bhí ag ionradh na hÚcráine ar an oideachas. D’fhorbair an Coimisiún, i dteannta na mBalcán Thiar an Clár Oibre do na Balcáin Thiar maidir le Nuálaíocht, Taighde, Oideachas, Cultúr, an Óige agus Spórt . Leis an gclár oibre sin dírítear ar na Balcáin Thiar a thabhairt níos gaire don Aontas, lena n‑áirítear i réimse an oideachais. Mar bheart coincréiteach, cuirfear chun cinn comhpháirtíocht níos láidre leis na Balcáin Thiar faoi Erasmus+ chun an fhéidearthacht a thabhairt d’eagraíochtaí agus institiúidí oideachais páirt a ghlacadh i ngníomhaíochtaí straitéiseacha tábhachtacha faoin gclár, ag tosú le Comhghuaillíochtaí na nOllscoileanna Eorpacha. Leanfar den obair ar bhealach níos domhanda freisin, chun dlús a chur leis an bpríomhról is féidir a bheith ag ollscoileanna an Aontais chun tionchar domhanda na hEorpa a uasmhéadú, agus luachanna daonlathacha agus comhar le haghaidh síochána a chur chun cinn. Tá Comhghuaillíochtaí na nOllscoileanna Eorpacha a dtacaíonn Erasmus+ leo ag réiteach an bhealaigh trí luachanna Eorpacha agus féiniúlacht Eorpach a chur chun cinn, agus cáilíocht agus iomaíochas na hearnála ardoideachais Eorpaí a athrú as éadan. Fónann an tairseach um Staidéar san Eoraip freisin mar ionad ilfhreastail le haghaidh promóisin, faisnéise agus comhairle maidir le staidéir san Eoraip. Leis sin cuirtear an trácht i dtreo suíomhanna náisiúnta maidir le hardoideachas, go háirithe trí na próifílí tíre aonair, agus cuirtear i láthair na tairbhí a bhaineann le staidéar a dhéanamh san Eoraip. Is léiriú coincréiteach é ar chur chuige Fhoireann na hEorpa agus leis na gníomhaíochtaí líonraithe a eagraítear faoina mbratach cothaítear piarfhoghlaim agus malartú dea‑chleachtas. Cuidíonn siad leis an Eoraip a chur chun cinn mar cheann scríbe staidéir agus taighde i dtíortha comhpháirtíochta ar fud an domhain. Déanfar Staidéar san Eoraip, go háirithe a ghnéithe líonraithe a fhorbairt a thuilleadh sa todhchaí. Leanann an t‑oideachas de bheith ina thosaíocht freisin i gcomhar an Aontais i gComharsanacht na hEorpa agus sa réigiún um méadú, agus tairbhíonn sé de chistiú déthaobhach agus réigiúnach faoin Ionstraim um Chúnamh Réamhaontachais agus san Ionstraim um Chomharsanacht, Forbairt agus Comhar Idirnáisiúnta. Sa mheántéarma agus san fhadtéarma, tacóidh an Coimisiún le hábhair mhachnaimh le Ballstáit an Aontais maidir le cur chuige comhordaithe a chur chun cinn a thuilleadh maidir le hinfheistíochtaí san oideachas i dtíortha comhpháirtíochta, d’fhonn Foireann na hEorpa a shuí mar sheaimpín agus fórsa tiomána éifeachtach san earnáil oideachais ar an leibhéal tíre agus réigiúnach araon agus ar an ardán domhanda.

5. Conclúidí agus na chéad bhearta eile 5.1. Príomhthorthaí Leis an athbhreithniú sin ar chúrsaí léiríodh go bhfuil LEO ar an mbóthar ceart: Rinneadh dul chun cinn le 2 bhliain anuas chun tionscnaimh LEO a leagan amach, agus dlús á chur le comhar agus comhchruthú agus cistiú á shlógadh le haghaidh athchóirithe náisiúnta agus infheistíochtaí. Sholáthair LEO clár oibre le haghaidh athchóirithe, infheistíochta agus comhair le haghaidh oideachas atá níos córa, níos fearr agus a bheidh slán i bhfad na haimsire do chách san Eoraip. Ar thaobh amháin, tá sé róluath fós sa phróiseas cur chun feidhme chun fianaise intomhaiste a fháil ar thionchar ghníomhaíochtaí LEO, athchóirithe rialachais agus cistiú an Aontais ar an leibhéal náisiúnta, réigiúnach agus áitiúil. Ar an taobh eile, léirítear le táscairí luatha go raibh tionscnaimh sna Ballstáit agus ar leibhéal an Aontais treisitheach go frithpháirteach a bhuí le gealltanas LEO agus comhar Eorpach coiteann. Leis an rialachas níos láidre cuireadh i láthair LEO ag obair, agus ceannaireacht chomhpháirteach náisiúnta agus an Aontais á léiriú chun dlús a chur le comhar maidir le hathchóirithe agus gníomhaíocht i dtreo spriocanna ar leibhéal an Aontais a bhaint amach, agus freagrúlacht do dhúshláin nua. Leis an gcreat straitéiseach neartaithe cumasaíodh comhthiomsú eolais agus acmhainní, comhroinnt eagraithe dea‑chleachtas agus cur chun feidhme réiteach coincréiteach. Le huaillmhian choiteann LEO méadaíodh comhar agus úinéireacht tosaíochtaí comhroinnte. Dá bharr sin, tháinig an t‑oideachas agus an oiliúint chun bheith ina n‑ábhar imní coiteann bunaithe ar leasanna comhroinnte. Cé go léiríonn treochtaí i dtreo spriocanna éagsúla de chuid an Aontais cóineasú aníos dearfach (tá luathfhágáil na scoile ag meath, cé go bhfuil gnóthachtáil oideachais threasaigh agus rannpháirtíocht in oideachas agus cúram na luath‑óige ag dul i méid), feicimid comharthaí rabhaidh suntasacha freisin a éilíonn iarrachtaí córasacha níos fadtéarmaí chun feabhas a chur ar cháilíocht agus cothromas san oideachas agus san oiliúint. Leanfaidh an Coimisiún d’fheabhas a chur ar fhaireachán ar fheidhmíocht ar leibhéal an Aontais chun tacú le ceapadh beartas fianaisebhunaithe agus foghlaim fhrithpháirteach a éascú maidir leis na dúshláin dhoimhne a sainaithníodh (lena n‑áirítear cothromas san oideachas a chur chun cinn agus dul i ngleic le ganntanais múinteoirí ghéaraitheacha ar fud an Aontais).